རྒྱལ་པོ་ཁྲི་སྲོང་ལྡེའུ་བཙན་གྱིཞལ་གདམསའདིའི་བརྗོད་བྱའི་ནང་དོན་གྱི་ཆ་ནས་རིམ་པ་གཉིས་མཆིས་ཏེ།ཐོག་མར་བློན་འབངས་ལ་མཚོན་ན།རྒྱལ་པོའི་བཀའ་ལ་ལན་གཅིག་དང་ཡར་བཟློག་མེད་ཚུལ་སོགས་གདམས་ནས་དེའི་ཆེས་མཐོ་ཞིང་བཙན་པའི་དབང་ཐང་རང་བཞིན་ཐག་གིས་བཅད་ཅིང་།དེ་བཞིན་དུ་རྒྱལ་པོར་མཚོན་ནའང་མ་བསམ་མ་བརྟགས་པར་གང་དྲན་དྲན་དུ་བཀའ་ཕབ་པ་ནི་ཤིན་ཏུ་འོས་མ་ཡིན་པའི་གནས་སུ་བསྟན་པ་སྟེ།རྒྱལ་པོའི་སྨྲ་བ་ལན་གཅིག་གསུང་བ་སྟེ།།དེ་ལས་བརྒལ་ན་ཉེས་ལ་ཆད་པ་གཅོད།།ལེགས་ཉེས་ཆེ་ཆུང་ལེགས་པར་མ་བརྟགས་ན།།སེར་གཞིག་ལོང་མེད་བཙན་པོའི་བཀའ་ལུང་ལ།།ཉེས་མེད་མི་ལ་ཆད་པ་ཕོག་པ་མང་།།བྱམས་པ་མེད་པའི་རྒྱལ་པོ་སྲིན་པོ་འདྲ།།མ་བརྟགས་མ་གཞིགས་བཙན་པོའི་བཀའ་ལུང་ནི།།གཞན་གྱིས་ཁྲེལ་ཞིང་རང་རེ་གྱོད་ཀྱིས་ཟིན།།དོན་མེད་སེམས་ཅན་སྡུག་བསྔལ་མཚོ་རུ་བསྐྱུར།།ཞེས་པ་དང་།རྒྱལ་པོས་བཀའ་ལུང་ཡོ་གཟུར་མེད་པ།ཡང་དག་ཅིང་ཀུན་ལ་སྙོམས་པ་ཞིག་དབབ་ཐུབ་པའི་སྔོན་འགྲོའི་ཆ་རྐྱེན་ནི་བློན་དང་འཁོར་ངན་པའི་ངག་རྗེས་མི་འབྲངས་བར།རྒྱལ་པོ་ཉིད་ནི་འབངས་མིའི་འཚོ་བའི་ཁྲོད་ཞུགས་དགོས་པ་གལ་ཆེར་གདམས་པ་སྟེ།རྒྱལ་པོ་གོས་ངན་ཆས་སུ་ཞུགས་ནས་ནི།།རང་གི་མངའ་རིས་ཡུལ་ཁམས་མྱུལ་བར་བྱས།།ལེགས་ཉེས་ཁྲིམས་ཀྱི་བྱ་ར་ལོ་རྒྱུས་གསན།།རྒན་རྒོན་ཁ་འཆལ་དག་ལ་འདྲི་བར་བྱ།།བྱིས་པ་ཁ་འཆལ་དག་ལའང་འདྲི་བར་བྱ།།ཞེས་སྐུ་ངོ་མས་གནས་ཚུལ་དངོས་ལ་གཞིགས་ཏེ།བྱ་དངོས་ཀྱི་ངོ་བོའམ་རང་བཞིན་མ་ལུས་ཐུགས་སུ་ཆུད་པ་བྱ་རྒྱུ་ནི་རྒྱལ་པོའི་བཀའ་ལུང་བཙན་པོ་དབབ་པའི་གཞིའམ་རྩ་བ་ལྟ་བུ་ཡིན་པ་ཕྱི་རབས་རྒྱལ་བརྒྱུད་རྒྱལ་ས་འཛིན་པ་རྣམསཀྱིས་ཐུགས་སུ་ངེས་དགོས་པ་ནན་ཏུ་གདམས་པའོ།།